ปตท.ตั้งเป้าสร้างภาพลักษณ์ปั้มประทับใจ
ปตท.จัดทัพปั๊มน้ำมันทั่วประเทศ1,100 แห่ง วางพิมพ์เขียวในช่วง5ปี ตั้งเป้าปั๊มน้ำมันในสวนสาธารณะ 100 แห่ง เน้นความสะดวกสบายให้กับลูกค้าที่มาเติมน้ำมัน
16 มี.ค. 2553

ปตท.จัดทัพปั๊มน้ำมันทั่วประเทศ1,100 แห่ง วางพิมพ์เขียวในช่วง5ปี ตั้งเป้าปั๊มน้ำมันในสวนสาธารณะ 100 แห่ง เน้นความสะดวกสบายให้กับลูกค้าที่มาเติมน้ำมัน
นายวิทยา หวังจิตรารักษ์   ผู้ช่วยกรรมการผู้จัดการใหญ่ ตลาดขายปลีก หน่วยธุรกิจน้ำมัน บริษัท ปตท.  เปิดเผยว่า ขณะนี้ปตท.อยู่ระหว่างการยกระดับการให้บริการปั๊มน้ำมันทั่วประเทศที่มีอยู่ 1,100 แห่ง  โดยเตรียมจัดทำพิมพ์เขียวแผนการดำเนินงานในช่วง 5 ปีข้างหน้า ที่จะให้ความสำคัญกับภาพลักษณ์ของบริการเสริมภายในปั๊มให้เป็นที่ประทับใจกับลูกค้า เพื่อที่จะจูงใจเข้ามาเติมน้ำมันกับปตท.มากขึ้น
ทั้งนี้ได้กำหนดมาตรฐานของปั๊มน้ำมันปตท.ไว้ 3 รูปแบบหลัก ได้แก่ 1. พีทีที พาร์ค หรือปั๊มในสวนสาธารณะ  ปัจจุบันมีอยู่ 22 แห่ง ตั้งเป้าหมายจะเพิ่มให้ได้ 100 แห่ง  ซึ่งแต่ละแห่งต้องใช้เงินลงทุนค่อนข้างสูงเนื่องจากต้องใช้พื้นที่เยอะ ไม่ต่ำกว่า 6 ไร่ เงินลงทุนเริ่มตั้งแต่ 60 ล้านบาทขึ้นไป  2. พีทีที แพลตทินั่ม  มีลักษณะคล้ายกับปั๊มในสวนฯแต่จะมีตัวอาคารร้านค้าอยู่รายรอบภายในปั๊ม   ปัจจุบันมีอยู่ 400 แห่ง   ใช้พื้นที่ในการก่อสร้างไม่ต่ำกว่า 4 ไร่  เงินลงทุนเริ่มต้นที่ 30-40 ล้านบาท  และ 3. พีทีที แสตนดาร์ด  หรือปั๊มมาตรฐานมีแผนจะยกระดับปั๊ม 600-700 แห่งให้มีบริการตามที่กำหนดไว้   โดยเน้นจะต้องมีร้านสะดวกซื้อและร้านกาแฟ ทุกแห่ง  ใช้เงินลงทุนไม่เกิน 10 ล้านบาท 
นอกจากนี้ยังต้องการให้มีปั๊มปตท.ครอบคลุมทุกพื้นที่ โดยใช้ชื่อโครงการ 1 อำเภอ 1 ปั๊ม  เพื่อใช้เป็นช่องทางทำให้ลูกค้าเกิดความเชื่อมั่นในด้านพลังงาน มีน้ำมันบริการให้ได้ทั่วประเทศ  รวมทั้งดึงพันธมิตรอย่างเซเว่น อีเลฟเว่นและกาแฟอะเมซอนไปทั่วทุกพื้นที่